Rim i en fryser kan ikke undgås og opstår, når du åbner og lukker lågen til din fryser. Den opstår fordi den varme luft fra rummet bliver lukket inde i fryseren og fryser derfor til is på grund af vandindholdet i luften. Den varme luft fra rummet indeholder mere fugt end kold luft, derfor kan der komme mere rim i sommerperioderne, hvor der er meget varmt.
Den bedste måde at undgå for meget rim i din fryser er ved at være hurtig, når du enten er ved at lægge varer på plads eller tage varer ud af din fryser.
Kommer der usædvanligt hurtigt rim i din fryser, så er det en god idé at tjekke om gummilisten er defekt. En defekt gummiliste kan gøre sådan, at lågen ikke slutter tæt, og der  derved kommer luft ind i fryseren. Slutter lågen ikke tæt, skal fryseren bruge ekstra energi til at nedkøle den varme luft – og det kan ses på din elregning.